De ti første afsnit af Orange is the New Black lækket på Piratebay

De “almindelige” tv-kanaler er helt vant til at skulle forholde sig til, at de nyeste serier og film bliver piratkopieret og lagt online på diverse piratsider, så har det ikke været det helt store problem for tjenester som Netflix – formentlig fordi det simpelthen sjældent er besværet værd at sidde og piratkopiere og/eller hente serier online. Godt nok kommer de fleste serier online før eller senere, men skaden for udbyderen er sjældent specielt stor. Sådan var det i hvert fald indtil en hacker åbenbart fik fat i den helt nye sæson af Orange is the New Black og forsøgte at afpresse Netflix for et større beløb – som de valgte ikke at betale. I går kom de ti afsnit så online på Piratebay.org.

Bange for spoilers

Netflix er måske ikke så bange for selve lækket – det er nok ret få procent, der ikke bare venter på, at Netflix selv lægger serien op – men de er til gengæld mere bange for, at handlingen bliver afsløret online.

“Vi er opmærksomme på situationen. Et produktionsselskab der bliver brugt af flere store tv-kanaler blev hacket. Myndighederne er involveret,” skriver Netflix i en pressemeddelelse.

Orange is the New Black er formentlig ikke den eneste, der har fået materiale stjålet – i hvert fald har hackeren, som kalder sig The Dark Overlord, også stjålet andre serier – som han vil have et “moderat” beløb for ikke at slippe løs på internet. Hvad et “moderat” beløb er, vides ikke – men det er tvivlsomt, om nogen bøjer sig for kravet, da det vil være det samme som at opfordre andre til at prøve samme stunt.

iNPUT opfordrer til, at man ikke henter Orange, men venter til den kommer på Netflix til juni.

De ti første afsnit af Orange is the New Black lækket på Piratebay